אביב כוכבי

ביוגרפיה

כוכבי הוא האמצעי מבין שלושת ילדיהם של ריבה, מורה לחינוך גופני, ושאול כוכבי, בעל חנות. סבו מצד האם וכמה מאחיו עלו לארץ ישראל מרוסיה לפני מלחמת העולם השנייה. משפחת סבו מצד אביו, ששמה המקורי היה שטרנגס ("כוכב אורח" - שעוברת מאוחר יותר ל"כוכבי") גרה בקרקוב בפולין ורבים ממנה נספו בשואה. אחד מדודיו של אביו היה ברשימת שינדלר וניצל.
גדל בקריית ביאליק, למד בבית הספר "הבונים" ובקריית החינוך אורט קריית ביאליק, והיה חניך בתנועת הנוער "המחנות העולים". אחותו, ד"ר טל כוכבי, היא העורכת הראשית וראש ההוצאה לאור של מכון ון ליר. אחיו, ד"ר זהר כוכבי, הוא העורך הראשי וראש מדור עריכה בבית ההוצאה לאור של האוניברסיטה הפתוחה.

שירותו הצבאי

התגייס לצה"ל באוגוסט 1982, התנדב לצנחנים, ושובץ בגדוד 890. עבר מסלול הכשרה כלוחם. לאחר מכן עבר קורס מ"כים חי"ר וקורס קציני חי"ר, אותם סיים כחניך מצטיין. לאחר סיום הקורס מונה למפקד מחלקת מסלול של גדוד 890. בהמשך שימש כמפקד מחלקה רובאית. לאחר מכן שימש כקצין המבצעים הגדודי. בהמשך מונה למפקד פלוגת מסלול. לאחר מכן שימש כמפקד הפלוגה המסייעת בגדוד 890. בהמשך מונה למפקד פלנ"ט צנחנים בין השנים 1988–1989. לאחר לימודי תואר ראשון בפילוסופיה באוניברסיטה העברית ולימודים בפו"ם, מונה לקצין אג"ם של חטיבת הצנחנים.
בשנת 1993 הועלה לדרגת סא"ל ומונה למפקד גדוד 101, ושימש בתפקיד עד שנת 1994. בשנת 1995 מונה למפקד בא"ח צנחנים, ושירת בתפקיד עד שנת 1997. לאחר מכן שירת כסגן מפקד חטיבת הצנחנים בין השנים 1997–1998. לאחר השלמת תואר שני במנהל ציבורי באוניברסיטת הרווארד בתוכנית משותפת לקרן וקסנר ולבית הספר לממשל על שם קנדי, הועלה בשנת 1998 לדרגת אל"ם ומונה למפקד החטיבה המזרחית ביק"ל, בתקופת ארז גרשטיין, ושימש בתפקיד עד שנת 1999. בתקופת תפקידו נהרגו מפקד סיירת הצנחנים, איתן בלחסן ומפקד העוצבה, גרשטיין. בשנת 1999 מונה למפקד עוצבת חצי האש, ושימש בתפקיד עד שנת 2001.

מח"ט הצנחנים

בשנת 2001 מונה למפקד חטיבת הצנחנים, תפקיד בו כיהן עד שנת 2003. יחד עם קבוצת מפקדים נוספים מיחידות השדה, ובהם, משה תמיר, יאיר גולן, גל הירש ונועם תיבון, היה מהדוחפים לפעול כנגד מקורות הטרור הפלסטיני באינתיפאדה השנייה, בקסבות ובמחנות הפליטים, למרות היותם מרחבים אורבניים צפופים ומסובכים ללחימה, ולמרות היסוסי הפיקוד הבכיר של צה"ל. הוא הוביל את החטיבה בהצלחה במבצע השתלטות על מחנה הפליטים בלאטה בשכם בפברואר 2002. במהלך המבצע חדרו חיילי החטיבה למחנה הפליטים במתקפה סימולטנית רב-כיוונית, ונעו בתוך המחנה באמצעות פריצת קירות, וכך הצליחו להשתלט על המחנה ולפגוע במחבלים רבים כמעט ללא נפגעים, לחימה זו נוהלה לפי שיטה שהגה ופיתח בעצמו. בהמשך השיטה הועתקה על ידי צבאות אחרים ואומצה גם על ידי צבא ארצות־הברית בעיראק ובאפגניסטן.
לאחר מכן הוביל את החטיבה במבצע חומת מגן ובמבצעים נוספים ברחבי יהודה ושומרון כנגד תשתיות הטרור הפלסטיני, ובהם, כיבוש בית לחם והטלת מצור על כנסיית המולד, בה התבצרו חמישים מבוקשים חמושים שהחזיקו כ-200 בני ערובה וניהלו קרבות ירי מול צה"ל. המצור נמשך 39 ימים וסוקר על ידי התקשורת הבין־לאומית.
כמפקד החטיבה הכריז על תוכנית סדורה למיגור תופעת התעללות בין לוחמים ותיקים לצעירים. המודל שהכתיב התפשט לכלל החטיבות הסדירות. בנוסף הקים בצנחנים מסלול לוחמים עבור "נערי רפול".

תפקידיו כתא"ל

בשנת 2003 הועלה לדרגת תא"ל ומונה למפקד עוצבת האש, ושימש בתפקיד עד נובמבר 2004. ב-30 בנובמבר 2004 מונה למפקד אוגדת עזה, והוביל את האוגדה במבצעים כנגד שיגור הקאסמים וכנגד תשתיות הטרור הפלסטיני ברצועת עזה, ובהם, מבצע "צעד מזרחי" ומבצע גשמי קיץ. במהלך שירותו כמפקד האוגדה התרחשו שני אירועים משמעותיים; תוכנית ההתנתקות בספטמבר 2005 וחטיפת גלעד שליט ביוני 2006. את תפקידו סיים ב-6 באוגוסט 2006. בסיום תפקידו עמד לצאת ללימודים במכללה לביטחון בלונדון, אך נסיעתו בוטלה מחשש למעצר על ידי שלטונות בריטניה בחשד למעורבות בפשעי מלחמה במהלך שירותו באוגדת עזה. במקום זאת נסע לארצות הברית ולמד לתואר שני נוסף ביחסים בינלאומיים באוניברסיטת ג'ונס הופקינס. בשנת 2007 מונה לראש חטיבת המבצעים באמ"ץ, תפקיד בו כיהן עד ינואר 2010, במהלך התפקיד השתתף בתכנון מבצע עופרת יצוקה. לאחר מכן שימש כפרויקטור באגף התכנון.

תפקידיו כאלוף

ב-22 בנובמבר 2010 הועלה לדרגת אלוף ומונה לראש אמ"ן. במהלך נאום שנשא בכנס הרצליה בפברואר 2012, חשף כי "בידי אויבינו מצויים 200 אלף טילים המסוגלים לפגוע בישראל", והעריך כי ברשות איראן די אורניום מועשר לייצורן של 4 פצצות גרעין. בנאום שנשא שנה לאחר מכן אמר כי בידם מספיק חומרים לייצור של בין חמש לשש פצצות. במהלך תפקידו החלו אירועי האביב הערבי, בנוסף התרחשו מבצע עמוד ענן, מבצע חשיפה מלאה, מבצע שובו אחים ומבצע צוק איתן. האגף בראשותו, בשיתוף זרוע היבשה, פיתח תפיסה חדשה של לוחמה מבוססת מודיעין (לוחמ"מ), על פי התפיסה, מועבר מידע טקטי לטובת פעילות בשטח, עד למפקדי הפלוגות והמחלקות, באמצעות מערכות צבא יבשה דיגיטלי (צי"ד), והמידע מוזרם אליהם גם תוך כדי הלחימה עצמה, וזאת כהפקת לקחים ממלחמת לבנון השנייה, בה מידע מודיעיני נשמר ברמות הבכירות ולא הועבר לפעמים לידיעת הכוחות בשטח, מחשש מופרז מדליפת מידע והגנה על מקורות. כמו כן האגף פיתח שיטות איסוף ומחקר משודרגות, תוך הוספת כוח אדם ליחידת הסייבר ההתקפי השייכת לאמ"ן, שהוקמה לצד יחידות חדשות נוספות באגף. בנוסף הרחיב בשנת 2012 את מערך המבצעים המיוחדים, ממחלקה בראשותו של אל"ם לחטיבה בפיקודו של תא"ל. הוא סיים את תפקידו ב-22 בספטמבר 2014. ב-2 בנובמבר 2014 מונה למפקד פיקוד הצפון. במהלך תפקידו הלך ונבנה המכשול למול חזבאללה בגבול עם לבנון, במקביל כוחות הפיקוד ניהלו פעילות עיקשת לסיכול תשתיות טרור משטח סוריה. את תפקידו סיים ב-19 במרץ 2017. ב-11 במאי 2017 מונה לסגן הרמטכ"ל, בתפקיד זה שירת עד 13 בדצמבר 2018.
ב-26 באוקטובר 2018 המליץ שר הביטחון, אביגדור ליברמן, למנותו לרמטכ"ל ה-22 של צה"ל, בהסכמתו של ראש הממשלה, בנימין נתניהו. ב־25 בנובמבר אישרה הממשלה את מינויו.

תפקידו כראש המטה הכללי

ב-15 בינואר 2019 הועלה לדרגת רב-אלוף והחל את שירותו כרמטכ"ל. 
במהלך כהונתו נמשכו העימותים בגבול ישראל–רצועת עזה, עם הסלמות קצרות במרץ 2019 ובמאי 2019. נמשכה גם הפעילות בסכסוך האיראני-ישראלי שבנוסף לתקיפות של צה"ל בסוריה כללה גם, לפי מקורות זרים, תקיפת בסיסי טילים איראניים בעיראק ותקיפת מתקן לדיוק טילים בביירות.

השכלה וחיים פרטיים

כוכבי בוגר פו"ם, בעל תואר ראשון בפילוסופיה מהאוניברסיטה העברית שבירושלים, בעל תואר שני במנהל ציבורי מאוניברסיטת הרווארד שבארצות הברית (תוכנית משותפת לקרן וקסנר ולבית הספר לממשל על שם קנדי) ותואר שני נוסף ביחסים בינלאומיים מאוניברסיטת ג'ונס הופקינס.
נשוי ליעל, עורכת דין במקצועה, ואב לשלוש בנות. צמחוני מאז תקופת התיכון וצייר חובב.